ભારતના આ ઊંડા સાંસ્કૃતિક મૂળને કારણે જ ભારતની ઓળખ બની છે. આ મૂળની સાથે જોડાઈ રહેવું અર્થાત્ પોતાની અસ્મિતા સાથે જોડાઈ રહેવું, એ આપણા અસ્તિત્વ માટે આવશ્યક છે. આ અસ્મિતાને ડૉ. રાધાકૃષ્ણન તેમજ ગુરુદેવ રવીન્દ્રનાથ ઠાકુરે હિન્દુ અસ્મિતા અથવા હિન્દુ જીવનદૃષ્ટિ કહી છે. કોઈને હિન્દુ શબ્દ માટે વિરોધ છે તો એને ભારતીય કે ઇન્ડિક પણ કહી શકે છે, પરંતુ એની વિષયવસ્તુ એ જ છે, જે હજારો વર્ષથી આપણી વિરાસત રહી છે. આમ પણ હિન્દુ ચિન્તન જ એવું માને છે કે સત્ય એક હોવા છતાં એને વિભિન્ન નામોથી ઓળખવામાં આવે છે. વિષયવસ્તુ મહત્ત્વનું છે.